Артрит
Артрит — муундардын сезгенүү оорусу. Оору бир муунда болсо — моноартрит, бир нече муун ооруса полиартрит деп айырмаланат.

Ревматоиддик артрит-татаал аутоиммундук патенез менен түшүнүксүз этиологиядагы эрозивдик-деструктивдүү полиарит тиби боюнча майда муундардын көп жабыркашына алып келүүчү тутумдуу сезгенүү оорусу.

Артритке жугуштуу ооруу 
Артритке жугуштуу оорулар, көбүнчө туберкулёз, сүзөк, бруцеллёз, келте, дизентерия, ангина жана башка; өнөкөт инфекциялар — кулактын, бадам сымал бездин, мурундун кошумча коңулдарынын сезгениши, тиштин жабыркашы; муундардын ар кандай травмалары себеп болот.

Артрит пайда болушу 
Артрит пайда болушуна карата инфекциялык (ревматизм, полиартрит, бруцеллёздук А.) дистрофиялык (подагра артрит остеоартрит жана башка), травмалык жана башка формаларга бөлүнөт.

Артриттин өнүгүшүнө 
Артриттин өнүгүшүнө суук тийүү, организмдин коргонуу функциясынын төмөндөшү, өнөкөт уулануулар түрткү берет. Учурда ревматоиддик артриттин пайда болушунун иммуногенетикалык теориясы эң кеңири таралган, ага ылайык, генетикалык жактан аныкталган иммундук системанын кемтиги бар деп шектелип, козгогуч факторлорго патологиялык реакцияга алып келет.

Артрит белгиси 
Белгиси — муундар ооруп, кызарат; анда сезгенүү суюктугунун чогулушунан шишийт. Ооруган адамдын шайы кетип, алсызданат, эти ысыйт.

Артритти дарылоо 
Өз учурунда врачка кайрылуу, туура дарылануу оорунун толук айыгып кетишине жардам берет. Кээде оорулуу көпкө дарыланбай жана өз алдынча дарылануудан оору создугуп, күчөп, өнөкөт түрүнө өтөт. Мындан муундардын кыймылынын азайышы же кыймылсыз болуп калышы мүмкүн.Артритти дарылоодо дарылардан башка да массаж, айыктыруу физкулътурасы колдонулат. Айыктыруу физкультурасы менен массаж муундардын оорусу жоголуп, лабораториялык анализдери нормага келгенде берилет. Артритти дарылоо максатында атайын көнүгүүлөрдүн комплекси иштелип чыккан. Көнүгүүлөр оорунун мүнөзүнө жараша берилип, врачтын көзөмөлү менен жасалып турат. Ошондой эле артритти дарылоодо хирургиялык дарылоо (артропластика, артротомия, артродез) кеңири колдонулат. Ооруну дарылоонун кийинки этабында санаторий-курорттук дарылоо жакшы натыйжаларды берет.Курортко барууда сөзсүз врачтын көрсөтмөсү зарыл.

Артриттин алдын алуу 
Артриттин алдын алууда жугуштуу ооруларды өз убагында дарылоо, ооз көңдөйүн дайыма дарылоо (санация) маанилүү. Ошондой эле температуранын кескин өзгөрүшүнөн, муздап калуудан сактануу организмди чыңдоо, эмгек, тиричилик шарттарын жакшыртуу чоң мааниге ээ.

Эскертүүлөр

Колдонулган  адабияттар 
Кыргыз Совет Энциклопедиясынын Башкы редакциясы. «Ден соолук» Медициналык энциклопедия. - Ф.:1991, ISBN 5-89750-008-8

Медицина
Ден соолук